**Awgrymiadau Ymarfer: Paratoi Adroddiadau ar gyfer Cynhadledd**

Mae asesiad effeithiol yn dibynnu ar gael dealltwriaeth holistaidd o amgylchiadau’r teulu, meysydd pryder a chryfderau teuluol gan ystod o safbwyntiau proffesiynol. Wrth baratoi adroddiad ar gyfer y gynhadledd amddiffyn plant gychwynnol dylai ymarferwyr sy’n cyfrannu at y gynhadledd ystyried:

1. Caiff asesiadau plant eu gwneud pan fo ymarferwyr nid yn unig yn disgrifio ymddygiadau’r plentyn a’r gofalwr ac amgylchiadau’r teulu ond hefyd yn ystyried effaith y rhain ar iechyd a datblygiad pob plentyn yn y teulu. Er enghraifft, os ceir pryderon am drais domestig, beth sydd wedi ei ddisgrifio gan y plentyn a’r gofalwr? Beth y mae ymarferwyr yn ei arsylwi yn ymddygiad y plentyn?
2. Peidiwch â rhoi rhestr o ddyddiadau cyswllt asiantaethau heb roi ryw fath o arwydd o natur y cyswllt a’r canlyniad. Meddyliwch pam mae’r dyddiadau a’r camau yn berthnasol?
3. Wrth geisio penderfynu beth i’w gynnwys yn yr asesiad holwch eich hun a yw hyn yn berthnasol? A yw’r wybodaeth yn cynyddu ein dealltwriaeth o’r plentyn, ei deulu a’u sefyllfa? Os nad ydych yn siŵr, siaradwch â’r gweithiwr cymdeithasol.
4. Mae ymarferwyr yn cyfrannu adroddiad nid yn unig am fod ganddynt gysylltiad â’r plentyn a’r teulu, ond mae ganddynt gefndir proffesiynol hefyd sy’n eu galluogi nhw i ffurfio barn am y pryderon a chryfderau’r teulu, o’u safbwynt proffesiynol. Peidiwch ag ofni trafod hyn. Mae gwerth ar farn broffesiynol pawb.
5. Mae’r fframwaith asesiad yn eich galluogi chi i ystyried gwahanol agweddau ar anghenion y plentyn ac anghenion datblygiadol, gallu rhianta a ffactorau amgylcheddol. Wrth ystyried effaith cam-drin ac esgeulustod ar blentyn, ceisiwch dynnu ar yr agweddau hyn er mwyn dangos sut yr effeithir ar iechyd a llesiant y plentyn. Hefyd, ystyriwch sut mae problemau rhianta yn cael effaith ar y gwahanol agweddau sydd ar allu rhianta.
6. Sicrhewch fod eich dadansoddiad wedi ei seilio ar dystiolaeth a arsylwyd gennych, neu a ddwedwyd wrthych gan y teulu, cofnodion profiad byw beunyddiol y teulu neu o ymchwil.
7. Mae’r model profiad byw dyddiol yn rhoi cipolwg i ymarferwyr ar y modd y mae diwylliant, crefydd, anabledd a phroblemau rhianta yn cael effaith ar bob aelod o’r teulu. Dylech ddibynnu ar hyn yn hytrach na gwneud datganiadau cyffredinol am broblemau rhianta, diwylliant ac amrywiaeth.
8. Eich cyfrifoldeb chi yw rhannu’ch adroddiad gyda’r teulu. Os oes unrhyw bryderon gennych am wneud hynny yna dylech drafod hynny â’r gweithiwr cymdeithasol.